## El Festival Internacional d’Arts Escèniques d’Alacant FRESCA! afronta la seua recta final amb flamenc, circ i dansa

*** La *bailaora* Rocío Molina presentarà el seu espectacle *Al fondo riela (Lo Otro del Uno). Trilogía de la guitarra* el 25 de juliol, les 22:00 hores
* Espai FRESCORETA! s’acomiada el dia 26 de juliol amb *Ad Libitum*, un original concert de música clàssica en clau d’humor
* La companyia canadenca People Watchig Collective tanca FRESCA! 2024 amb l’espectacle de dansa-circ *Play Dead***

El Festival Internacional d’Arts Escèniques FRESCA!, organitzat a Alacant per la Conselleria Educació, Cultura, Universitats i Ocupació a través de l’Institut Valencià de Cultura a Alacant, oferix les tres últimes funcions de la seua quarta edició amb flamenc, música, circ i dansa després de sis dies d’activitat ininterrompuda.

Així, el dijous 25 de juliol, a les 22:00 hores, la consagrada *bailaora* Rocío Molina presenta en FRESCA! el seu espectacle *Al fondo riela (Lo Otro del Uno). Trilogía de la guitarra*.

Rocío Molina és una de les figures més importants del flamenc contemporani i, entre altres reconeixements, té la Medalla d’Or al Mèrit de les Belles Arts i el Lleó de Plata de la Biennal de Venècia.

En esta segona entrega de la seua trilogia, Rocío Molina es debat entre dos guitarres amb dansa *farruca*, *seguiriya*, buleries i *soleá*, en una lluita incessant amb la seua pròpia imatge amb *Lo Otro del Uno*, que la submergix en les profunditats de totes les seues pors.

El divendres 26, Lapso Producciones acomiada la programació de l’Espai  FRESCORETA! 2024 amb un espectacle de música i *clown*.

*Ad libitum a placer*, *a voluntad* és un concert que trenca amb el convencional i reinterpreta grans obres de la música clàssica amb instruments no convencionals com el tripticòfon tuboidal, el xerrac Tenor, el vidriolí o el vidrioncello vopodivarius.

El colofó final a la quarta edició de FRESCA! serà el dissabte 27 de juliol, a les 22:00 hores, de la mà de la companyia canadenca People Watchig Collective, que presenta per primera vegada a Espanya el seu últim espectacle, *Play Dead*.

Es tracta d’una cadena d’històries entrellaçades, ambientades en un univers domèstic en el qual s’observen les diferents cares del comportament humà. L’obra combina acrobàcies, teatre físic i coreografia en les seues impactants propostes escèniques amb elements com el vídeo i la fotografia, i proposa una crònica surrealista del familiar, es meravella davant l’absurd del mundà i celebra la vida amb un desig de connexions i intimitat.

People Watchig Collective, companyia amb seu a Mont-real, compta en este treball amb el suport i supervisió de Les 7 Doights, col·lectiu artístic de referència artística internacional.

Es poden comprar les entrades d’estos espectacles en la [pàgina web del Festival FRESCA!](https://festivalfresca.es/language/ca/programa-2/)

Fecha: 24/07/2024